text: Nu kan du blive bisat i en privat skov
  15 januar 2018 kl. 12.44
  Mandag åbnede den første gravplads i en privat skov. 
  Når det engang bliver din tur, så har du fra i dag mulighed for at blive bisat i en privat skovgrav. Den første gravplads i en privat skov i Danmark blev mandag formiddag indviet i Stensballe Skov ved Horsens.
  Kirke- og Kulturminister Mette Bock stod for den officielle del af indvielsen sammen med borgmester i Horsens, Peter Sørensen (A).
  Pladsen er hævet over religiøse tilhørsforhold. Uanset religion og livssyn kan alle købe et gravsted der. Det er Jannik og Henrik Ahlefelt-Laurvig fra Stensballegaard, som lægger skov til pladsen.
  På gravstedet må der lægges en sten med navn eller initialer på den afdøde. De urner, som benyttes, skal være biologisk nedbrydelige. Gravstederne er fredet i ti år med mulighed for forlængelse.
  Der er en hjemmeside på vej, hvor man kan reservere sin sidste plads i skoven. Adressen er skovbegravelse.nu. De første interesserede har allerede henvendt sig.
  
  
  